स्व. विजय कुमार पांडेय की बड़ी बेटी श्रीमती जयबाला तिवारी ने फिल्म ‘घर द्वार’ में बेहद संक्षिप्त भूमिका की है। तब जयबाला की उम्र छह या सात बरस की थी। फिल्म में उनकी भूमिका महज इतनी सी थी कि उन्हें नायिका रंजीता ठाकुर का हाथ पकड़ कर खेलते-कूदते हुए आगे बढऩा था। उनके हिस्से में कोई डायलॉग नहीं था। जयबाला ने यह छोटा सा दृश्य अपने पिता के कहने पर बेहद सहज ढंग से कर दिया। बचपन की यह याद श्रीमती जयबाला तिवारी के जहन में आज भी ताजा है। वह बताती हैं कि – बचपन की याद तो कभी भूली नहीं जा सकती। सरायपाली महल में हम बच्चे लोग उछल-कूद करते रहते थे। फिर वहीं हम लोगों ने बंबई से आए कलाकारों के साथ होली-दीवाली भी मनाई थी। श्रीमती तिवारी बताती हैं कि एक गीत ‘झन मारो गुलेल’ की शूटिंग राजमहल में हुई थी और इस गीत में नृत्य करती हुई नायिका का चेहरा आज भी उन्हे याद है।